KIRJALLINEN KYSYMYS E-3987/00 esittäjä(t): Jan Mulder (ELDR) komissiolle. BSE-kriisin seuraukset vasikanliha-alalle.



Virallinen lehti nro 187 E , 03/07/2001 s. 0102 - 0102



KIRJALLINEN KYSYMYS E-3987/00 esittäjä(t): Jan Mulder (ELDR) komissiolle (21. joulukuuta 2000) Aihe: BSE-kriisin seuraukset vasikanliha-alalle Uusi BSE-kriisi on jälleen aiheuttanut suuria ongelmia EU:n naudanlihamarkkinoilla. Myös vasikanliha-ala on joutunut kärsimään merkittävästi kyseisestä markkinaongelmasta. Alankomaiden vasikanlihatuottajat, jotka ovat hyvin riippuvaisia viennistä EU:n jäsenvaltioihin, ovat joutuneet toteamaan kyseisen viennin vähentyneen 30 prosentilla. Tämän kehityksen seurauksena voidaan teurastuskelpoisista lihavasikoista vain rajoitettu osa tarjota teuraaksi. Vasikkataloudessa tämä on tilanne, joka ei voi jatkua kauan eläintenkään hyvinvoinnin kannalta asiaa tarkastellen. Siksi olisi luotava lyhyen aikavälin vaihtoehtoja vasikoiden tuomiseksi markkinoille, jotta niiden teurastaminen kävisi jälleen mahdolliseksi. 1. Myöntääkö komissio, että BSE-kriisin aiheuttamat nykyiset markkinaongelmat eivät rajoitu naudanliha-alaan, vaan ne koskettavat myös vasikanliha-alaa? 2. Yhtyykö komissio näkemykseen, jonka mukaan myöhempien vakavien markkinahäiriöiden välttämiseksi on tärkeää ja järkevämpää toteuttaa ajoissa markkinoita koskevia toimenpiteitä, jotka samalla ehkäisevät eläinten hyvinvointiin liittyvien ongelmien syntymisen? 3. Onko komissio valmis, kun se nyt aikoo toteuttaa naudanlihamarkkinoita tukevia toimenpiteitä (lehmänruhojen yksityinen varastointi, yli 30 kuukautisten nautojen ostaminen pois markkinoilta, aikuisia urosnautoja koskeva interventio), toteuttamaan toimia myös vasikanliha-alan tukemiseksi? 4. Katsooko komissio myös, että vasikanlihan yksityinen varastointi voi olla tehokas ja suhteellisen edullinen ratkaisu vasikanlihamarkkinoiden ongelmiin? Franz Fischlerin komission puolesta antama vastaus (13. maaliskuuta 2001) Arvoisan parlamentin jäsenen esittämät vasikanliha-alaa koskevat kysymykset heijastavat alan jokin aika sitten ilmaisemaa huolestuneisuutta. Komissio on erittäin huolissaan BSE-tautiin liittyvän tilanteen tähänastisista ja nykyisistä vakavista vaikutuksista yhteisön naudanliha- ja vasikanlihamarkkinoihin. Käytettävissä olevista markkinatiedoista päätellen näyttää kuitenkin siltä, että kriisi on vaikuttanut yhteisön vasikanlihamarkkinoihin jonkin verran vähemmän kuin naudanlihan tuotantoon, kulutukseen ja vientiin. Vasikanlihan huomattavasti korkeammat hinnat viittaavat siihen, että luottamus vasikanlihan kuluttajien keskuudessa on jonkin verran korkeammalla kuin naudanlihan kuluttajilla. Etukäteissuunnittelu on aina hyvä markkinoiden hallintaväline, mutta valitettavasti hyvät tavoitteet jäävät joskus vaikutuspiirimme ulkopuolella olevien tapahtumien jalkoihin. Vuodelle 2001 varatun naudan- ja vasikanliha-alaa koskevan rajallisen talousarvion puitteissa markkinatuki olisi suunnattava ensisijaisesti alalle, joka kärsii BSE-kriisistä eniten. Vasikanliha-ala saa markkinoilla edelleen suhteellisen hyviä hintoja sen lisäksi, että vasikanlihasta maksetaan osana Agenda 2000 -ohjelman uudistusta teurastuspalkkiota. Kuluttajien luottamuksen palauttamiseksi tarkoitettujen toimenpiteiden tulisi myös vaikuttaa myönteisesti vasikanlihan kysyntään. Vasikanlihan yksityinen varastointi ei ehkä sinänsä aina ole kaikkein edullisin toimenpide. Kokemukset vuodelta 1996, ainoalta vuodelta, jolloin vasikanlihan yksityiseen varastointiin on myönnetty tukea, osoittivat, että tarvittiin valtava määrä tukea (noin kolme kertaa tavanomaisen naudanlihan yksityiselle varastoinnille myönnetyn tuen määrä), ennen kuin vasikanlihan tuottajat kiinnostuivat toimenpiteestä. Järjestelmän jälkikäteen tehty arviointi ei vahvistanut, että vasikanlihamarkkinat olisivat parantuneet merkittävästi yksityiselle varastoinnille maksetun tuen ansiosta. Tuotteen luonteesta ja vallitsevasta kaupan rakenteesta johtuu, että nyt voitaneen tehdä nykyisten ongelmien suhteen vastaava päätelmä.